Eira Syazira

Syazira Shuhaimi atau lebih dikenali sebagai Eira Syazira (Jawi: شذرا بنت شحيمي; lahir 19 Julai 1984) merupakan seorang pelakon wanita Malaysia. Beliau memulakan kerjaya lakonan pada 2002 dan menerima pujian sebagai salah seorang pelakon wanita Malaysia yang paling berbakat. 

Beliau menerima pengiktirafan meluas menerusi lakonannya sebagai Ifa dalam Meniti Bara karya Yusof Haslam, sejak itu beliau telah membintangi lebih daripada ratusan drama dan telefilem serta membintangi empat filem dan terlibat dalam dua pementasan teater. Bakatnya dalam dunia hiburan tempatan juga bertambah kukuh apabila beliau bergiat aktif dalam bidang muzik dengan melancarkan album pertama Di Hati Ini pada Julai 2011 yang mempertaruhkan lagu "Istana Cinta" yang menjadi lagu tema drama lakonannya Cinta Balqis. Sebagai pengacara, Eira merupakan pengacara bersama rancangan keibubapaan Pa&Ma.

Pada April 2018, beliau mengumumkan akan berhijrah ke Indonesia bagi memulakan kerjaya antarabangsanya.

Kehidupan peribadi
Eira dilahirkan pada 19 Julai 1984 di Kuala Lumpur dan merupakan anak kedua daripada enam beradik kepada pasangan Cik Rohani Cik Hassan dan Shuhaimi Acheh. Dua adiknya, Syafnida dan Syainie Aida juga bergiat aktif sebagai pelakon. Adik lelakinya, Syazwan ialah seorang penyanyi. Beliau berkelulusan Sijil Pelajaran Malaysia (SPM).

Beliau berkahwin dengan pelakon Azad Jasmin pada 16 September 2011 dan dikurniakan tiga cahaya mata perempuan yang kesemuanya diakhiri dengan name Rose—Amarra Sofea Rose, Ameisya Leann Rose, dan Areisya Suri Rose.

Kerjaya lakonan 
Beliau memulakan kerjaya lakonan pada tahun 2002 dan sehingga kini telah berlakon dalam beberapa telefilem, drama dan filem pada tahun sama, beliau telah diberi peranan utama dalam siri drama Assignment dan seterusnya muncul dalam Meniti Bara yang diadaptasi daripada filem Bara arahan Datuk Yusof Haslam, kedua-dua siri ini disiarkan di TV2, Eira membintangi filem sulungnya, Bisikan Remaja arahan Zulkifli M. Osman (adik Aziz M. Osman), filem ini ditayangkan pada Februari 2004, seterusnya beliau beraksi dalam teater Lorong 2/90 yang dipentaskan di Melaka. Pada 2005-07, beliau muncul sebagai pelakon undangan untuk beberapa episod siri drama kepolisan Gerak Khas, pada 2007 juga Eira membintangi pementasan teater Bangsawan Lela Manja yang dipentaskan di Istana Budaya. 

Pada 2008, beliau membintangi sebagai pelakon undangan dalam siri drama Elly yang disiarkan di ntv7 lakonan Raja Farah, Sherry Ibrahim, Pushpa Narayan dan Nabila Huda. Pada tahun berikutnya, beliau memegang watak utama sebagai seorang gadis naif bernama Annisa dalam siri drama Ku Milikmu arahan Along Kamaludin, lakonan bersama Zizan Nin dan Farahdhiya dan seterusnya memegang watak utama sebagai Balqis dalam drama Cinta Balqis yang juga disiarkan di TV3, ia turut dibintangi oleh Zamarul Hisham sebagai Ezani dan Fezrul Khan sebagai Hasan. 

Pada 25 November 2010, beliau memegang watak sampingan dalam filem Ngangkung arahan Ismail Bob Hasim lakonan bakal suaminya ketika itu, Azad Jazmin, Shaheizy Sam dan Angah Raja Lawak. Eira berlakon dalam dua filem pada 2011, iaitu filem Sini Ada Hantu arahan James Lee, dalam filem ini, beliau memegang watak sebagai Noraini. Manakala filem keduanya pada tahun yang sama ialah filem Aku Bukan Tomboy arahan Syamsul Yusof lakonan Scha Al-Yahya, dalam filem ini, Eira memegang watak sebagai Sally, teman wanita dan setiausaha kepada Burn lakonan Syamsul, Sally digambarkan sebagai seorang yang garang dan panas baran kepada Burn, filem yang ditayangkan pada 17 November 2011 ini turut dibintangi oleh Syamsul, Shaheizy Sam, Harun Salim Bachik, Sheera Iskandar, Salina Saibi, AR Badul dan Didie Alias. Pada tahun yang sama, Eira memegang watak utama sebagai Jannah dalam siri drama Dingin Lavenda yang diadaptasi daripada novel Dingin Salju Indiana, drama 13 episod arahan Amie Maziah ini turut dibintangi oleh Zarina Zainoordin, Azlee Khairi, Faralyna Idris dan Salleh Mahfooz, drama ini disiarkan di Slot Zehra TV3 pada 9 Disember.

Pada tahun berikutnya (2012), beliau membintangi telefilem Waris Walid yang disiarkan di TV3 pada 24 Januari. Pada tahun sama, Eira diberikan peranan utama sebagai Hanim dalam siri drama Ramadan terbitan Unit Drama TV RTM yang bertajuk Tetap Maghrib yang bersiaran di TV1 bermula 21 Julai 2012, dua hari selepas Eira meraikan ulangtahunnya ke-28.

Kerjaya muzik
Selain bidang lakonan, Eira juga berbakat dalam bidang muzik. Beliau pernah merakamkan lagu "Istana Cinta" untuk drama bersiri lakonannya berjudul Cinta Balqis, beliau melancarkan album sulungnya bertajuk Di Hati Ini terbitan syarikat rakaman FGM. Biarpun sedia maklum industri muzik pada ketika ini berada pada tahap yang tidak memuaskan, namun bagi Eira, beliau percaya setiap penyanyi mempunyai kelebihan dan keistimewaan tersendiri. Menjadikan penghibur ternama negara, Datuk Sheila Majid sebagai idolanya, Eira tidak mahu ambil pusing dengan kata-kata masyarakat yang cuba memperlekehkan bakat nyanyiannya. Menyedari untuk menjadi seorang penyanyi yang baik bukanlah satu proses yang mudah, Eira telah menghadiri kelas vokal di bawah bimbingan Siti Hajar Ismail. Selepas mengikuti beberapa kelas bersama guru vokal ternama itu, barulah Eira sedar bukan mudah untuk menjadi seorang penyanyi.

Filemografi

Filem

Drama

Telefilem

Teater

Televisyen

Diskografi

Rujukan

Pautan luar
 
 
 
 

Kelahiran 1984
Orang hidup
Pelakon wanita Malaysia
Penyanyi wanita Malaysia
Orang Malaysia berketurunan Melayu
Muslim Malaysia
Orang dari Kuala Lumpur
Pelakon wanita Malaysia abad ke-21
Pelakon televisyen Malaysia
Pelakon filem Malaysia